b'\n_START_ARTICLE_\nEdmon Maria Garreta i Olivella\n_START_SECTION_\nBiografia\n_START_PARAGRAPH_\nVa n\xc3\xa9ixer a Barcelona, al barri d\'Hostafrancs, el 15 de gener de l\'any 1921. Freq\xc3\xbcentava de jovenet el centre Montserrat-Xavier de la Congregaci\xc3\xb3 Mariana d\'Hostafrancs. Estudi\xc3\xa0 al col\xc2\xb7legi dels salesians de Sarri\xc3\xa0 fins al juliol del 1936. Acabada la guerra va formar part dels joves d\'Acci\xc3\xb3 Cat\xc3\xb2lica a la parr\xc3\xb2quia de la Mare de D\xc3\xa9u dels Dolors de Sants, i va comen\xc3\xa7ar els estudis de sacerdot al seminari de Barcelona._NEWLINE_L\'any 1944 va entrar al Monestir de Poblet. Aquell mateix any comen\xc3\xa7\xc3\xa0 el noviciat, tenia 23 anys, i va fer el vots temporals l\'11 de novembre de 1945. L\'any seg\xc3\xbcent va anar a Su\xc3\xafssa, al monestir d\'Hauterive, a completar els estudis teol\xc3\xb2gics, i va retornar a Poblet el 1948. Va fer la seva professi\xc3\xb3 solemne el 13 de novembre d\'aquell any. Va ser ordenat prevere el 2 d\'abril de 1949 i elegit prior de Poblet el dia 1 d\'octubre de 1953. El dia 4 de juliol de 1954 reb\xc3\xa9 la benedicci\xc3\xb3 abacial oficiant el pare Sighard Kleiner, abat General del Cister, i fou abat de Poblet fins a l\'any 1967._NEWLINE_Amb tres monjos m\xc3\xa9s va fundar un nou monestir, el de Santa Maria de Solius, iniciat el 21 de gener de 1967, festa de Santa Agn\xc3\xa8s. Una l\xc3\xa0pida de pedra a l\'espai cobert que hi ha a l\'entrada del cenobi certifica aquesta fundaci\xc3\xb3: "Aquest monestir de Santa Maria de Solius va ser fundat el 21 de gener de 1967 per monjos de Poblet de l\'orde de Cister, amb el perm\xc3\xads i l\'ajut del bisbe de Girona, despr\xc3\xa9s cardenal Narc\xc3\xads Jubany i Arnau. Al cap de XXV anys en donem gr\xc3\xa0cies a D\xc3\xa9u"._NEWLINE_El 21 de gener de 2017 va tenir lloc la celebraci\xc3\xb3 dels 50 anys del Monestir Cistercenc de Santa Mar\xc3\xada de Solius, amb la Eucaristia presidida pel Rvdm. P. Mauro-Giusepe Lepori, Abat General de l\'orde Cistercenc, a l\'esgl\xc3\xa9sia parroquial de Santa Agn\xc3\xa8s, al municipi de Santa Cristina d\'Aro, bisbat de Girona._NEWLINE_El prior i la comunitat del Monestir de Santa Maria de Solius informaren del seu trasp\xc3\xa0s, que tingu\xc3\xa9 lloc el dilluns 1 de maig de 2017, a primera hora de la nit.'